แบงก์เปิดสงครามราคาลดเงื่อนไขสินเชื่อบุคคล
ตลาดสินเชื่อบุคคลแข่งดุ ธนาคารหันเล่นราคา จ่ายดีลดดอกเบี้ย คลายเงื่อนไขรายได้ขั้นต่ำอยู่ที่ 11.2 หมื่นบาท
21 ส.ค. 2554

ตลาดสินเชื่อบุคคลแข่งดุ ธนาคารหันเล่นราคา จ่ายดีลดดอกเบี้ย คลายเงื่อนไขรายได้ขั้นต่ำอยู่ที่ 11.2 หมื่นบาท 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารมีนโยบายรุกตลาดสินเชื่อบุคคลมากขึ้น โดยได้ปรับลดเงื่อนไขฐานรายได้ของผู้สมัครสินเชื่อบุคคลลงมาจาก 1.5 หมื่นบาท เหลือ 1 หมื่นบาท เพื่อให้เป็นคนละกลุ่มกับบัตรเครดิต 
ทั้งนี้ ภายในปี 2557 ธนาคารตั้งเป้าหมายว่าจะมีลูกค้าสินเชื่อบุคคล 1 ล้านราย สินเชื่อคงค้าง 4 หมื่นล้านบาท จากที่มีอยู่ 2.3 แสนราย ยอดสินเชื่อคงค้าง 1.8 หมื่นล้านบาท เพื่อให้มีส่วนแบ่งการตลาดติดอันดับ 1 ใน 3
นายชาติชายประเมินว่า หลังจากนี้ไปการแข่งขันสินเชื่อบุคคลเริ่มเข้มข้นขึ้น ธนาคารจะหันมาใช้กลยุทธ์ทางการตลาด โดยเฉพาะเรื่องของราคาดอกเบี้ย 0% ใน 2 เดือนแรก ซึ่งนอกจากกสิกรไทยแล้วก็ยังมีธนาคารไทยพาณิชย์ และธนาคารกรุงศรีอยุธยา ที่หันมาเล่นดอกเบี้ย 0% ขณะที่คิดดอกเบี้ยตามวงเงินเฉลี่ยตั้งแต่ 20-27% และหากเป็นลูกค้าที่ดี ผ่อนชำระตรงเวลาจะปรับลดดอกเบี้ยลงให้อีกปีละ 5% ของดอกเบี้ยคงค้าง แต่ขั้นต่ำไม่เกิน 15%
นอกจากนี้ ธนาคารยังเพิ่มความรวดเร็วในการอนุมัติสินเชื่อแต่ละรายลงเหลือ 20 นาที โดยให้วงเงินกู้สูงสุด 1.5 ล้านบาท
“การลดรายได้ผู้สมัครลง จะทำให้ธนาคารได้กลุ่มลูกค้าทั่วไปมากขึ้น ถือเป็นอีกผลิตภัณฑ์ที่ธนาคารจะลงมาเล่นมากขึ้น” นายชาติชาย กล่าว
นางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย กล่าวว่า ขณะนี้ธนาคารเพิ่งทดลองปล่อยสินเชื่อให้กับลูกค้าที่มีรายได้ 1.2 หมื่นบาท จากเดิมที่กำหนดไว้ต้องมีรายได้ขั้นต่ำ 1.5 หมื่นบาท เพื่อแบ่งกลุ่มคนละตลาดกับลูกค้าบัตรเครดิต โดยยังคิดดอกเบี้ยสินเชื่อบุคคลอยู่ที่ 2024% แต่จะเน้นขยายฐานลูกค้าด้วยการขายข้ามผลิตภัณฑ์เป็นด้านหลัก ส่วนนโยบายรีไฟแนนซ์บัตรเครดิตของรัฐบาลไม่น่ามีผลต่อระบบเท่าใดนัก